Menekülő, bujdosó harcosok gyakran több álnevet is használnak, a kényszerűség szüli ezt. Feltehetően Sándor Ferenc az eredeti neve. Apja törvény-, majd árvaszéki ülnök volt. A fiú Sándor Ferenc Pesten végezte tanulmányait, gimnáziumi tanulmányainak befejezése után 1844-ben önként jelentkezett katonának, 1848-ban mint hadfi az 52. gyalogezredben szolgált Észak-Itáliában. 1848. szeptember 1-én megszökött hamisított útlevéllel tizenegy katonatársával, s beálltak katonának a magyar szabadságharcba, Perczel Mór Drávánál állomásozó hadtestébe. Előbb őrmester a 48. zászlóaljban, majd 1848. december 11-től hadnagy a 61. zászlóaljban. 1849. február 1-től főhadnagy, július 7-től százados ugyanitt a Mozgó Seregnél, majd a II. hadtestben. Alakulatával a komáromi várőrséggel tette le a fegyvert.